KEMM GĦANDEK ALLAT F'ĦAJTEK? – Il-31 Ħadd Matul is-Sena (B) – L-4 ta' Novembru 2018 Il-31 Ħadd Matul is-Sena KEMM GĦANDEK ALLAT F'ĦAJTEK? Il-Vanġelu Wieħed mill-kittieba resaq fuqu u staqsieh: "Liema wieħed fost il-kmandamenti kollha huwa l-ewwel?" Ġesù wieġbu: "L-ewwel wieħed huwa dan: Isma' Iżrael; il-Mulej, Alla tagħna, Mulej wieħed hu, u int għandek tħobb lill-Mulej, Alla tiegħek, b'qalbek kollha, b'ruħek kollha, b'moħħok kollu, u bil-qawwa tiegħek kollha. U t-tieni hu dan: Ħobb lil għajrek bħalek innifsek. Ma hemmx kmandament ieħor akbar minn dawn." Qallu l-kittieb: "Sewwa qiegħed tgħid, Mgħallem; għandek raġun tgħid li wieħed hemm, u li ma hemmx ieħor ħliefu. Iva, li tħobb lilu b'qalbek kollha, b'moħħok kollu, u bil-qawwa tiegħek kollha, u tħobb lil għajrek bħalek innifsek, huwa aqwa minn kull sagrifiċċju tal-ħruq u mis-sagrifiċċji kollha." Ġesù, meta rah kemm kien wieġeb bil-għaqal, qallu: "M'intix 'il bogħod mis-Saltna ta' Alla." U ħadd ma kellu l-ħila jistaqsih iżjed. Il-Ħsieb Il-paġna tal-Vanġelu tal-lum turina t-tagħlim ta' Ġesù dwar il-kmandamenti ta' l-Imħabba. Turina r-rivoluzzjoni li għamel Ġesù proprju f'dan il-kamp, speċjalment fl-iżvilupp ta' l-idea li kien hemm mill-Antik Testment. Turina wkoll ir-rapport li għandu jkun hemm bejn fidi u mħabba u bejn l-imħabba ta' Alla u l-imħabba tal-proxxmu. It-tieni qari jurina l-qawwa tas-saċerdozju ta' Kristu. Biex nidħlu sew fil-messaġġi tal-liturġija tal-lum irridu nżommu quddiem għajnejna diversi mistoqsijiet li wieħed irid iwieġeb fil-fond ta' qalbu: IMMA KEMM GĦANDNA ALLAT FIL-ĦAJJA TAGĦNA? Irridu nifhmu u naċċettaw li hemm biss Alla wieħed fil-ħajja tagħna u rridu nimxu b'fidi kbira u bi mħabba kbira lejn dan Alla. Permezz ta' hekk anki r-rapport tagħna mal-proxxmu tagħna jkun rapport ta' mħabba akbar u sinċiera nieqsa mill-artifiċjalita li ħafna drabi nipprattikaw fl-imħabba lejn il-proxxmu tagħna. Il-Kelma Fl-ewwel qari mill-Ktieb tad-Dewteronomju, għandna l-wegħda ta' Alla lill-poplu ta' Israel li se jitfa' fuqu barka u grazzja jekk dan jibqa' fidil lejh. Fis-Salm 17 naraw li l-MULEJ HUWA L-BLATA TAGĦNA u għalhekk ma nistgħux ma nħobbuhx. It-tieni qari mill-Ittra lil-Lhud itenni li s-Saċerdozju ta' Kristu jisboq bil-bosta s-saċerdozju tar-Rabta l-Qadima. Fil-Vanġelu ta' San Mark, Ġesù jgħaqqad flimkien l-imħabba ta' Alla u tal-proxxmu. Il-Ħajja L-imħabba ta' Alla u tal-proxxmu? Jeżistu fir-rutina tiegħek ta' kuljum? Kemm tassew tista' tgħid li s'issa f'ħajtek ħabbejt lil Alla? Kif? L-imħabba tal-proxxmu skarsa fil-ħajja tiegħek? Hemm bżonn QAWMIEN ĠDID fil-fidi tagħna. Fuq il-fidi tagħna nistgħu nibnu rapport ta' mħabba lejn Alla u lejn il-proxxmu tagħna. Mulej, għallimni nifhem u ngħix l-imħabba miegħek u mal proxxmu. TALLAB AGĦMA – It-30 Ħadd Matul is-Sena – 28 t'Ottubru 2018 It-30 Ħadd Matul is-Sena TALLAB AGĦMA Ġeremija 31: 7-9; Salm 125; Lhud 5: 1-6; Mark 10: 46-52 Il-Vanġelu U waslu Ġeriko. Hu u ħiereġ minn Ġeriko flimkien mad-dixxipli tiegħu u ma' kotra kbira ta' nies, kien hemm wieħed tallab agħma, jismu Bartimew, bin Timew, bilqiegħda mal-ġenb tat-triq. Dan, meta sama' li kien Ġesù ta' Nazaret, qabad jgħajjat u jgħid: "Ġesù, bin David, ikollok ħniena minni!" Kien hemm ħafna li bdew jgħajjtu miegħu biex jiskot imma hu aktar beda jgħajjat: "Bin David, ikollok ħniena minni!" Ġesù waqaf u qal: "Sejjħulu." Huma sejjħu l-agħma u qalulu: "Agħmel il-qalb! Qum, qiegħed isejjaħlek." Dak tajjar il-mantar minn fuqu, qabeż fuq riġlejh u mar ħdejn Ġesù. U Ġesù kellmu u qallu: "Xi tridni nagħmillek?" "Li nerġa' nara, Rabbuni," wieġbu l-agħma. "Mur," qallu Ġesù, "il-fidi tiegħek fejjqitek." U minnufih raġa' beda jara, u baqa' miexi warajh fit-triq. Il-Ħsieb Tallâb agħma sema' li ġej Ġesu u sfaċċatament għamel il-kuraġġ, neħħa kull mistħija u beda jgħajjat: Ikollok ħniena minni. Ilkoll kemm aħna nagħmlu mumenti mill-ħajja tagħna fid-dlam. L-iżball huwa li xi kultant, minkejja li nkunu fid-dlam, ma nittalbux. Nistħu jew nidraw id-dlam u ma jkollna l-ebda xewqa li nfiqu. L-agħma jagħtina eżempju. Kif kellu l-ewwel indikazzjoni li riesaq lejh Ġesu, beda jgħajjat. ried jagħmel l-esperjenza ta' fejqan li Ġesu biss seta' jagħtih. Kellu għatx għall-veru dawl. Għandna aħnda dan l-għatx biex nibdlu l-ħajja tagħna? Għandna aħna dan il-għatx biex ngħajtu lil Ġesu sabiex ifejjaqna? Ġesu kontinwament imissna bl-imħabba tiegħu u jgħidilna: Il-fidi tiegħek fejqitek. Imma jrid ikollna fidi qawwija bħal dik tallâb agħma. kemm nistgħu ngħidu li għandna din il-fidi? Dan huwa Ħadd fejn il-liturġija tiftħilna għajnejna għall-veru dawl iżda fuq kollox trid tagħmlilna kuraġġ. Hemm tama kbira għall-fejqan tagħna! Il-Kelma Fl-Ewwel Qari tal-lum, meħud mill-Ktieb tal-Profeta Ġeremija, għandna silta fejn Alla jidher bħal ragħaj tajjeb li jiġbor flimkien dak li fadal mill-merħla tiegħu, jiġifieri l-Lhud ta' wara l-eżilju ta' Babel. Wara t-tisfija, dan il-poplu se jibni ġens ġdid. Dan iseħħ għax Alla huwa ħanin. Dan il-kobor ta' għemil insibuh fis-Salm 125 – KBIR U F'GĦAEMILU L-MULEJ MAGĦNA! Fit-Tieni Qari tal-lum, meħdu mill-Ittra lill-Lhud, għandna l-idea tal-qassis il-kbir li kien meħtieġ li jiġi magħżul mill-bnedmin. Xogħol il-qass il-kbir li Alla jagħżlu biex bl-offerta tiegħu jpatti għad-dnubiet ta' l-oħrajn. Fil-Vanġelu tal-lum, meħud minn San Mark, għandna l-għajta ta' Bartilmew bin Timew, tallâb agħma. Ried lill-Mulej ifejqu. Il-Mulej itenni li l-fidi tiegħu stess fejqitu. Il-Ħajja Irridu li tassew il-Mulej imissna u jfejjaqna mill-ħażen tagħna? Li jagħtina d-dawl mill-ġdid? Kemm qegħdin nittallbu u nitolbu lilu biex ikun magħna kull ħin, speċjalment fil-mumenti li nħossuna mitlufin b'nuqqas ta' fidi? Kemm qed nuru l-ferħ tagħna f'ħajjita li l-Mulej huwa preżenti magħna? Qegħdin nagħtu xhieda fi djarna u fuq il-post tax-xogħol tagħna? Il-Mulej jersaq lejn il-persuni bi ħtiġijiet speċjali biex ifejjaq u jqawwi l-qalb. Din hija l-missjoni tagħna l-Insara. Qiegħed tagħti sehmek? Mulej Ġesu inti li missejt u tajt id-dawl lit-tallab agħma, nitolbok inżel ħdejja u miss il-pjagi u l-problemi tiegħi. Għinni kull ħin nikseb id-dawl, li bih nagħraf nimx warajk kull ħin. AWTORITÀ BIEX TAQDI – Id-29 Ħadd Matul is-Sena – 21 t'Ottubru 2018 Id-29 Ħadd Matul is-Sena Isaija 53: 10-11; Salm 32; Lhud 4: 14-16; Mark 10: 35-45 Il-Vanġelu Ġakbu u Ġwanni, ulied Żebedew, resqu lejh u qalulu: "Mgħallem, dak li se nitolbuk irriduk tagħtihulna." "Xi triduni nagħmlilkom?" staqsiehom. U huma weġbuh: "Ħallina noqogħdu wieħed fuq il-lemin u l-ieħor fuq ix-xellug fil-glorja tiegħek." Imma Ġesù qalilhom: "Ma tafux x'intom titolbu. Għandkom ħila tixorbu l-kalċi li se nixrob jien, u titgħammdu wkoll bil-magħmudija li biha se nitgħammed jien?" "Ghandha," qalulu. Mbagħad qalilhom Ġesù: "Il-kalċi li se nixrob jien tixorbuh, iva, u titgħammdu wkoll bil-magħmudija li biha se nitgħammed jien; imma li wieħed joqgħod fuq il-lemin jew fuq ix-xellug tiegħi, din m'hijiex ħaġa tiegħi li nagħtiha jien, imma hi għal dawk li għalihom kienet imħejjija." L-għaxra l-oħra, meta semgħu dan, saħnu għal Ġakbu u għal Ġwanni. Imma Ġesù sejjħilhom u qalilhom: "Tafu intom, dawk in-nies, li l-bnedmin jgħodduhom bħala kapijiet tal-pagani, jaħkmu fuqhom, u l-kbarat tagħhom iħaddmu s-setgħa tagħhom fuqhom. Fostkom ma għandux ikun hekk, imma min irid ikun kbir fostkom, għandu jkun qaddej tagħkom, u min irid ikun l-ewwel fostkom, għandu joqgħod ilsir ta' kulħadd. Għax hekk ukoll Bin il-bniedem, hu ma ġiex biex ikun moqdi, imma biex jaqdi u biex jagħti ħajtu b'fidwa għall-kotra." Il-Ħsieb Awtorità biex taqdi. M'huwiex slogan iżda l-ideal nisrani ta' servizz. "Min ikun il-kbir fostkom għandu jkun il-qaddej tagħkom." Idea li hija kontra l-kurrent ta' żmienna. Il-kultura tal-lum teżalta lill-awtorita u tonfoħ kull awtorita biex tidher, iżda fl-istess nifs titfa' ruxxmata suspetti lejn l-istess awtorita. Il-Mulej iżda jridna nkunu ta' servizz, u aktar ma tkun fl-awtorita aktar għandek isservi lil għajrek bil-possibbilta tiegħek kollha. Ġesù jpoġġi l-eżempju tal-missjoni li ġie biex iwettaq b'qadi f'din id-dinja, "biex jagħti ħajtu għall-kotra." Hekk tfisser il-vera mħabba meta inti tagħti kollox mingħajr l-ebda interess għal għajrek... u Ġesù kien l-Iben ta' Alla. Fis-soċjeta tagħna hemm bżonn ta' min imexxi iżda huwa importanti li kull awtorità toħroġ il-qawa tagħha. Kull awtorità li imponiet ħolqot stat ta' tirannija u ġabet stmerrija. Bħala Nsara għandna nknu ta' servizz kontinwu, hi x'inhi l-awtorità li nħaddnu u nħaddmu. Il-Kelma Fl-Ewwel Qari tal-lum, meħud mill-Ktieb tal-Profeta Isaija, il-profeta jsemmi lill-qaddej t'Alla li ntgħażel minn alla biex jirrappreżenta l-komunità u jġib fid-dinja l-ġustizzja u l-paċi. Minkejja dan, jiġi msawwat u maqtul. Is-Salm Responsorjali, meħud minn Salm 32, huwa talba lill-Mulej ħa tkun fuqna t-tjubija u l-barka tiegħu. Fit-Tieni Qari għandna silta mill-Ittra lil-Lhud fejn Kristu qiegħed fil-glorja tas-sema wara li bata u miet għalina l-bnedmin. Huwa dejjem lest li jgħin lil dawk li jersqu lejh fil-qawwa tiegħu. Fil-Vanġelu ta' San Mark naraw li Ġesu għadu kemm ħabbar għat-tielet darb l-passjoni tiegħu. Id-dixxipli ma fehmuhx. anzi, ulied |ebedew bdew ifittxu l-glorja. Ġesu jurihom xi tfisser tmexxi. Tagħme sens biss jekk isservi. Il-Ħajja Kemm fhimt s'issa f'ħajtek il-missjoni salvifika ta' Ġesù? Kemm tassew qed tgħixha fil-ħajja tiegħek? Fil-ħajja ta' kuljum, kull bniedem li jgħix għandu l- awtorità bil-mod kif jitkellem u jaġixxi. Dan ukoll huwa poter u awtorità. Kemm tassew qed ngħixu għal ħaddieħor? Kif qed ngħixu ma' ħaddieħor? Kemm qed ngħinu lil ħaddieħor? Kull tmexxija, kemm spiritwali u ċivili, għandha bżonn l-għajnuna u l-koperazzjoni tagħna. Bħala ċittadin ta' pajjiż u membru ta' komunità nisranija qed naqdu dmirna sewwa għal dak li tordna l-awtorità għall- ġid komuni? Mulej, dawwal lil kull min għandu l-awtorità, biex jużaha b'għaqal, għall-ġid komuni, u b'servizz lill-proxxmu fil-ħtieġa. "MULEJ, MIN JISTA JSALVA?" – It-28 Ħadd Matul is-Sena – 14 t'Ottubru 2018 It-28 Ħadd Matul is-Sena "MULEJ, MIN JISTA JSALVA?" Għerf 7, 7-11; Salm 89; Lhud 4: 12-13; Mark 10: 17-30 Il-Vanġelu Kien se jaqbad it-triq, meta mar fuqu wieħed jgħaġġel, niżel għarkubbtejh quddiemu u qallu: "Mgħallem tajjeb, x'għandi nagħmel biex nikseb il-ħajja ta' dejjem?" "Għaliex qiegħed issejjaħli 'tajjeb'?" qallu Ġesù, "ħadd ma hu tajjeb ħlief Alla biss. Inti l-kmandamenti tafhom: la toqtolx, la tiżnix, la tisraqx, la tixhidx fil-falz, la tiħux bil-qerq dak li hu ta' ħaddieħor; weġġaħ lil missierek u 'l ommok." U dak wieġbu u qallu: "Mgħallem, jiena dan kollu ili nħarsu minn żgħożiti." Mbagħad Ġesù xeħet fuqu ħarsa ta' mħabba u qallu: "Ħaġa waħda tonqsok: mur bigħ li għandek, agħtih lill-fqar, u jkollok teżor fis-sema; mbagħad ejja u imxi warajja." Imma għal dan il-kliem ir-raġel qarras wiċċu u telaq b'qalbu sewda, għaliex kellu bosta ġid. Ġesù mbagħad ħares ħarsa madwaru u qal lid-dixxipli tiegħu: "Kemm hi iebsa għall-għonja li jidħlu fis-Saltna ta' Alla! Id-dixxipli stagħġbu għal din il-kelma, imma Ġesù raġa' qalilhom: "Kemm hi iebsa, uliedi, li wieħed jidħol fis-Saltna ta' Alla! Eħfef li ġemel jgħaddi minn għajn ta' labra milli wieħed għani jidħol fis-Saltna ta' Alla!" Huma stagħġbu wisq aktar, u bdew jgħidu wieħed lil ieħor: "Mela min jista' jsalva?" Ġesù ħares lejhom u qalilhom: "Għall-bnedmin dan ma jistax ikun, imma għal Alla iva; għax għal Alla kollox jista' jkun." Qabeż Pietru u qallu: "Tajjeb! Aħna ħallejna kollox u ġejna warajk." Qallu Ġesù: "Tassew ngħidilkom, li fost dawk kollha li minħabba fija u l-Evanġelju jħallu lil darhom jew lil ħuthom jew lil ommhom jew lil missierhom jew lil uliedhom jew l-għelieqi tagħhom, ma hemm ħadd fosthom li minn issa, f'din id-dinja stess, ma jirċevix, għal mitt darba iktar, djar, aħwa, subjien u bniet, ommijiet, ulied u għelieqi flimkien ma' persekuzzjonijiet, u l-ħajja ta' dejjem fiż-żmien li ġej. U ħafna li huma ta' l-ewwel jiġu l-aħħar, u ta' l-aħħar jiġu l-ewwel." Il-Ħsieb "Mur biegħ kulma għandek, agħtih lill-foqra u jkollok teżor kbir fis-sema." Hekk wieġeb Ġesù liż-żgħażugħ għani meta dan wera x-xewqa li jitlaq kollox għal wara Ġesù. Ġesù għamillu dawn il-kundizzjonijiet qabel qallu biex jimxi warajh. Iż-żagħżugħ, li jirrapreżenta lil ħafna minna, qarras wiċċu għax kellu ħafna ġid. Kien marbut ma' tant affarijiet ta' din l-art. Kien skjav ta' proġetti li, minkejja li kienu ta' ġid, ta' valur materjali, lilu naqqsulu l-libertà li jagħmel għażla ħielsa għal Ġesù. Minn hawn nistgħu naraw ukoll jekk aħna għandniex ir-rieda ħielsa li nimxu wara Ġesù u nitilqu kollox. Ġesù jitlob minna lkoll radikalità fl-għażla tagħna għalih. Jew miegħu jew kontra tiegħu. M'hemmx triq ta' kompromess fin-nofs. Itenni li ma nistgħux naqdu lil Alla u lill-flus. Il-ħajja tagħna, bl-għażliet li nwettqu, trid tkun mument fejn ilkoll kemm aħna naċċettaw ir-rieda tagħna f'dak kollu li nwettqu u niltaqgħu miegħu kull ħin. Dan huwa proġett iebes. Għalhekk l-appostli tennew: "Mulej, min jista' jsalva?" Pietru mar pass ieħor: "X'se nieħdu issa li tlaqna kollox?" Ġesù jwieġeb. Iwieġeb li se nieħdu anki persekuzzjonijiet. Il-liturġija tal-lum tifħilna għajnejna u qalbna beraħ għall-messaġġ radikali biex nagħmlu għażla ċara għalih. Għandna l-kuraġġ inwettquha? Il-Kelma Fl-Ewwel Qari, meħud mill-Ktieb ta' l-Għerf, insibu innu li l-għerf huwa don u rigal kbir ta' Alla li jissupera kull ġid ta' l-art. Fis-Salm Responsorjali, meħud minn salm 89, għandna karba biex il-Mulej ikun l-għajnuna tagħna għax mingħajru ħajjitna ma hi xejn. Fi-Tieni Qari, meħud mill-Ittra lil-Lhud, għandna tifsira tal-qawwa tal-Kelma ta' Alla. Il-Kelma ta' Alla toħloq kollox, issaħħaħ il-bniedem, turih lilu nnifsu u tqawwih. Fil-Vanġelu ta' San Mark illum għandna d-domanda taż-żagħżugħ għani kif ukoll l-ispjega ta' Kristu fuq min se jsalva. Id-domanda ta' l-appostli u ta' Pietru kienu domandi prattiċi. Il-Mulej juri li se jħallas min din id-dinja stess, flimkien ma' persekuzzjonijiet li se jiltaqa magħhom, lil min se jipprova jgħix il-Kelma ta' Alla. Il-Ħajja Bħala Nsara rridu nippjanaw ħajjitna fuq il-Kelma ta' Alla Fuqha rridu naraw ir-rieda ta' Alla fl-għażliet tagħna. Qegħdin inħalluha taqta' fina bħal xabla b'żewġt ixfar? Kemm tassew qegdin infittxu li fil-ħajja tagħna ngħixu skond l-għerf li jagħtina l-Mulej u mhux skond il-ġid materjali? Qatt stqasejt jekk qalbek hix marbuta ma' Alla jew mal-ġid u proġetti materjali? Kemm tassew kapaċi fil-ħajja tiegħek tinqata' u tkun ħieles minn dak li għandek biex timxi wara Ġesù. Meta ssegwi lil Ġesù meta timxi u titkellem miegħu, tħossok liberu? Ġesù jħallasna minn din id-dinja stess. Mulej, grazzi għal dak kollu li tipprovdili kuljum. Għinni ma nintrabatx miegħu iżda nużah għall-ħtiġijiet tiegħi u tal-proxxmu, naqqax minni kuljum bil-kelma tiegħek l-egoiżmu li jista' jinbet fija, ħalli nħoss il-veru ħelsien li ksibtilna bil-fidwa tiegħek. IL-LE GĦAD-DIVORZJU – Is-27 Ħadd Matul is-Sena – 7 t'Ottubru 2015 Is-27 Ħadd Matul is-Sena IL-LE GĦAD-DIVORZJU Ġenesi 2: 18-24: Salm 127; Lhud 2: 9-11; Mark 10: 2-16 Il-Vanġelu Resqu xi Fariżej lejh, u biex iġarrbuh staqsewh jekk raġel jistax jitlaq lil martu. Weġibhom u qal: "X'ordnalkom Mosè?" Qalulu: "Mosè ta l-permess li wieħed jagħmel il-kitba tad-divorzju, u jibgħatha. " Mbagħad weġibhom Ġesù: "Minħabba l-ebusija ta' qalbkom kitbilkom dan l-ordni. Iżda sa mill-bidu tal-ħolqien Alla għamilhom raġel u mara. Għalhekk mela raġel iħalli lil missieru u 'l ommu u jingħaqad ma' martu, u t-tnejn isiru ġisem wieħed. Għalhekk m'humiex iżjed tnejn, imma ġisem wieħed. Mela dak li għaqqad Alla ma għandux jifirdu l-bniedem." Xħin daħlu d-dar id-dixxipli reġgħu staqsewh fuq dan, u hu qalilhom: "Min jitlaq lil martu u jiżżewweġ oħra jkun ħati ta' adulterju kontra l-ewwel waħda; u jekk mara titlaq lil żewġha u tiżżewweġ ieħor tkun ħatja ta' adulterju." Ġibulu quddiemu xi tfal ċkejknin biex iberikhom, iżda d-dixxipli tiegħu qabdu jgħajjtu magħhom. Ġesù, meta ra hekk, inkorla u qalilhom: "Ħalluhom it-tfal żgħar jiġu għandi; iżżommuhomx, għax ta' min hu bħalhom hija s-Saltna ta' Alla. Tassew ngħidilkom, li min is-Saltna ta' Alla ma jilqagħhiex bħal tifel ċkejken ma jidħolx fiha." Mbagħad ħaddanhom miegħu u qiegħed idejh fuqhom u berikhom. Il-Ħsieb Ġesù jitkellem ċar illum: "Sa mill-bidu tal-ħolqien Alla għamilhom raġel u mara. Għalhekk, meta jħalli raġel lil missieru u 'l ommu u jingħaqad ma' martu jsiru ġisem wieħed." Ġesù jenfasizza li m'humiex aktar tnejn iżda ġisem wieħed. Huwa jkompli jitkellem b'qawwa kbira: DAK LI JGĦAQQAD ALLA MA GĦANDUX JIFIRDU L-BNIEDEM. Id-diskors ta' Ġesù u t-tagħlim tal-Knisja dwar dan is-suġġett jidhru iebsa u mingħajr flessibiltà. Iżda llum kulħadd jammetti l-importanza li l-familja għandha fil-bini ta' soċjetà soda. Il-familja ffurmata mill-koppja miżżewġa trid tiddefendi ruħha minn mentalità li ġġib il-persuni li jiffirmaw iż-żwieġ oġġetta ta' konvenjenza għal perjodu qasir ta' żwieġ. Il-koppja miżżewġa għandha d-dmir li tibni familja soda fuq l-imħabba ta' xulxin ibbażata fuq dik l-imħabba-bluha li Alla għandu għall-bniedem. U għalhekk jagħmel sens li, quddiem kull kriżi li tista' tfeġġ fil-koppja, dawn jagħmlu mixja ta' mħabba u konverżjoni; għaliex xi darba jew oħra, minħabba d-dgħufija tagħna kulħadd se jonqos. Fl-istess Vanġelu, Ġesù jgħidilna kif trid tkun il-qalb u l-imħabba tagħna bħal dik tat-tfal żgħar. Hemm bżonn li niritornaw għas-sempliċità. Hemm bżonn li fil-familja tagħna tirrenja atmosfera sempliċi ta' qlub ferħana. Il-Kelma Fl-Ewwel Qari tal-lum, meħud mill-Ktieb tal-Ġenesi, għandna l-ħsieb ta' Alla fuq iż-żwieġ. F'din is-silta tal-lum naraw li ż-żwieġ huwa ħolqien ta' Alla u don tiegħu. Fis-Salm Responsorjali tal-lum insibu talba ta' barka tal-Mulej fuq il-bniedem u l-familja tiegħu. Fit-Tieni Qari nsibu silta mill-Ittra lil-Lhud li titkellem dwar is-saċerdozju ta' Kristu. Ġesù huwa s-Saċerdot waħdieni u fl-istess ħin bniedem bħalna u ħuna. Fil-Vanġelu ta' San Mark għandna lil Ġesù jitkellem kontra d-divorzju kif ukoll jinsisti li rridu nsiru bħat-tfal iż-żgħar. Il-Ħajja Hemm bżonn li bħala Nsara nifhmu l-qawwa taż-żwieġ u r-responsabbiltajiet li jġib miegħu. Iż-żwieġ huwa impenn bejn żewġ bnedmin li jagħtu ħajjithom għal xulxin. Mhux kemm se nieħu miż-żwieġ iżda kemm se noffri. Kull żwieġ nisrani jagħmel sens jekk ġurnata wara oħra wieħed jgħixu fid-dawl tal-Kelma tal-Mulej. L-avventura kbira taż-żwieġ nisrani ssaħħaħ lill-bniedem mhux biss moralment iżda wkoll bl-impenn tiegħu fis-soċjetà. Infittxu dejjem li niżirgħu f'qalbna l-imħabba kbira għal Alla f'kull proġett ta' ħajjitna, kif ittenni Santa Tereża tal-Bambin Ġesù. Niftakru dejjem li huwa r-Rużarju li jgħaqqad il-familji tagħna. Mulej, żomm idejk fuq kull koppja li tixtieq tgħix u tibni miegħek il-proġett tal-familja tagħha. TAZZA ILMA U SKANDLI! – Is-26 Ħadd Matul is-Sena – 30 ta' Settembru 2018 Is-26 Ħadd Matul is-Sena Numri 11:25,29; Salm 18; Ġakbu 5,1-6; Mark 9: 38-43, 45, 47-48 Il-Vanġelu Qari mill-Evanġelju skont San Mark F'dak iż-żmien, Ġwanni qal lil Ġesù: "Mgħallem, wieħed raġel, li s-soltu ma jkunx magħna, rajnieh ikeċċi x-xjaten f'ismek u ridna nżommuh, għax hu mhuwiex wieħed minn tagħna." Imma Ġesù qal: "La żżommuhx, le, għax ma hemm ħadd li se jagħmel miraklu f'ismi u mbagħad malajr se jkollu ħila jgħid kontra tiegħi. Għax min mhuwiex kontra tagħna, huwa magħna. Min jagħtikom tazza ilma x'tixorbu għax intom tal-Messija, ngħidilkom is-sewwa li ma jibqax mingħajr il-ħlas tiegħu. Imma min jagħti skandlu lil wieħed minn dawn iċ-ċkejknin li jemmnu fija, ikun jaqbillu jekk jorbtulu ma' għonqu ġebla tat-tħin minn dawk li jdawru l-ħmir u jixħtuh fil-baħar. U jekk idek hija għalik okkażjoni ta' dnub, aqtagħha barra; jaħbatlek aħjar li tidħol b'id waħda fil-ħajja, milli tmur b'idejk it-tnejn fl-infern, fin-nar li ma jintefiex. U jekk riġlek hu għalik okkażjoni ta' dnub, aqtgħu barra; jaħbatlek aħjar li tidħol b'riġel wieħed fil-ħajja, milli tinxteħet b'riġlejk it-tnejn fl-infern. U jekk għajnek hi għalik okkażjoni ta' dnub, aqlagħha barra; jaħbatlek aħjar li tidħol b'għajn waħda fis-Saltna ta' Alla milli tinxteħet b'għajnejk it-tnejn fl-infern, fejn id-dud tagħhom ma jmutx u fejn in-nar ma jintefiex Il-Ħsieb Hemm bżonn li ninbidlu biex nimxu wara Ġesù. Il-bidla trid tkun waħda radikali, mill-qiegħ. Dan jenfasizza San Mark fil-messaġġ li jagħti fil-Vanġelu tal-lum. Hemm bżonn li jkollna qalb kbira lejn dawk li huma tal-Messija. Il-bidla tista' sseħħ meta aħna nagħmlu bis-serjetà konverżjoni lejn il-Mulej, konverżjoni li tibda mill-fatt li aħna midinbin. Irridu nagħrfu x'inhu d-dnub tagħna u nagħmlu minn kollox biex inwarrbuh mill-għemil tagħna. Il-Kelma Fl-Ewwel Qari tal-lum, mill-Ktieb tan-Numri, insibu lil MoseÏjibda jaqsam ma' xi wħud id-don tat-tħabbir li iżda jibda jidher ukoll fost xi wħud li ma kinux magħhom fit-Tinda, il-post imqaddes. ĠożweÏ jgħir. MoseÏ jwissih. Is-Salm Responsorjali, meħud minn Salm 18, itenni li l-liġi tal-Mulej mhux talli ma tkissirx il-bniedem iżda tgħinu u tferrħu. Fit-Tieni Qari tal-lum, meħud mill-Ittra ta' San Ġakbu, għandna twiddib lill-għonja li ma jaqsmux mill-għana tagħhom. Fil-Vanġelu ta' San Mark Ġesù jwissi kontra d-dnub u l-iskandlu. Il-Ħajja Bħala Nsara nistgħu nikbru fl-imħabba lejn Ġesù jekk minflok nippuntaw is-saba' ta' ħtija lejn min huwa fil-ħażen, neżaminaw ftit lilna nfusna. Ilkoll kemm aħna għonja ta' xi ħaġa. Jeħtieġ li naqsmu dak kollu li għandna ma' ħaddieħor. Id-dnub tagħna hemm bżonn li mhux nindunaw bih iżda nwarrbuh b'mod radikali minna. Kemm fl-Ittra ta' San Ġakbu kif ukoll fil-Vanġelu ta' San Mark issir enfasi għall-għajnuna u l-karità. Mingħajr dan il-pedament għalxejn tkun kull stqarrija tagħna bil-kliem li aħna tal-Mulej. għinni nagħraf il-ħtija tiegħi biex tassew naqta' minni kull dnub, ħalli kull ħin inwettaq biss ir-rieda tiegħek. NIKBRU JEW NIĊKIENU? – Il-25 Ħadd Matul is-Sena – Il-Ħadd 22 ta' Settembru 2018 Il-25 Ħadd Matul is-Sena ID-DILEMMA: NIKBRU JEW NIĊKIENU? Għerf 72: 12,17-20; Salm 53; Ġakbu 3:16-17, 4 1-3; Mark 9: 30-37 Il-Vanġelu Telqu minn hemm u għaddew minn nofs il-Galilija, u ma ried li ħadd ikun jaf, għax beda jgħallem lid-dixxipli tiegħu u jgħidilhom: "Bin il-bniedem se jingħata f'idejn il-bnedmin u joqtluh; u meta jkun maqtul, wara tlitt ijiem iqum mill-mewt." Iżda huma ma fehmuhx dan il-kliem, u beżgħu jistaqsuh. Waslu Kafarnahum; u meta kienu d-dar staqsiehom: "X'kontu qegħdin titħaddtu bejnietkom fit-triq?" Iżda huma baqgħu siekta, għax fit-triq kienu qagħdu jitħaddtu bejniethom fuq min kien l-akbar. Mbagħad qagħad bilqiegħda, sejjaħ it-Tnax, u qalilhom: "Jekk xi ħadd irid ikun l-ewwel wieħed, għandu joqgħod wara kulħadd u jkun qaddej ta' kulħadd." U ressaq lejh tfajjel ċkejken, qiegħdu f'nofshom, ħaddnu bejn dirgħajh u qalilhom: "Kull min jilqa' wieħed minn dawn iċ-ċkejknin minħabba f'ismi, ikun jilqa' lili; u min jilqa' lili, ikun jilqa' mhux lili, imma lil dak li bagħatni Il-Ħsieb Il-Mulej huwa magħna dejjem. Il-Mulej huwa għas-servizz tagħna dejjem. Isimgħu x'għandna fl-antifona tal-bidu tal-quddiesa tal-lum: "Jiena s-salvazzjoni tal-poplu", jgħid il-Mulej, "kull meta jsejħuli fid-dwejjaq tagħhom, jiena nismagħhom u nkun il-Mulej tagħkom għal dejjem" (Danjel 3,31). Kemm-il darba għaddejna minn mumenti iebsa fil-ħajja tagħna u ppruvajna nsibu elf faraġ elf soluzzjoni u mhux dik tal-Mulej? Kemm-il darba fil-ħajja tagħna ppruvajna naħarbu minn dak li l-Mulej irid jagħmel għall-ġid u għall-fejqan tagħna? Il-Mulej ikun ta' servizz, iżda l-Vanġelu tal-Kultura Moderna huwa l-oppost. Kontinwament jipproġetta lill-individwu fuq quddiem, biex jidher. Fil-moħbi ma jiswa xejn. Hemm bżonn li tkun kbir, li tidher. Il-Mulej irid il-kuntrarju. Il-Mulej iridna nkunu ta' servizz għall-iżgħar u aħna nkunu żgħar bħalhom. Diffiċli...aqraw sew il-qari tal-lum. Il-Kelma Fl-Ewwel Qari, meħud mill-Ktieb ta' l-Għerf, għandna r-rakkont li f'din id-dinja l-bniedem tajjeb jiġbed fuqu l-għadab tal-ħżiena. Ħajtu stess hija ċanfira għall-imġiba ħażina ta' ħafna. Din kienet il-ġrajja tal-Lhud li kienu f'Lixandra ta' l-Eġittu, li sabu tifsira għall-għemil li kienu jġibu fuqhom l-Eġizzjani. Is-Salm Responsorjali, minn Salm 53, huwa għanja lill-Mulej biex ikun hu dak li jgħinna. Fit-Tieni Qari San Ġakbu jtenni li fl-għemil tagħna trid tidher il-fidi tagħna u għalhekk in-nisrani jrid ibiegħed minnu dak li jtebbagħlu ġieħu. Fil-Vanġelu ta' San Mark Ġesù jħabbar il-passjoni tiegħu. Mhux talli ma fehmuhx id-dixxipli, talli bdew jaraw min kien l-ewwel fosthom. Ġesù jurihom li min jimxi warajh irid ikun ta' servizz għal ħaddieħor. Il-Ħajja L-għerf li ġej mis-sema huwa għerf safi li jfittex is-sliem, it-tjubija u l-irġulija. Hekk itenni llum San Ġakbu. Kemm qed teżerċita fil-ħajja tiegħek ta' kuljum dan id-don? Għalxejn ngħidu li aħna Nsara. Irridu nixhdu li aħna Nsara. Mill-għemil se jagħrfuha l-fidi tagħna. Il-fidi tagħna hija mixja wara Ġesù fis-servizz tal-fqir u l-batut. Kemm tassew qed inkunu ta' servizz għal min huwa fil-bżonn u fiċ-ċkejknin ta' madwarna? Xi kultant il-fqir u l-batut jista' jkun fid-dar tagħna. Irridu niftħu għajnejna biex nilqgħu liċ-ċkejknin. Hemm tassew inkunu qed inħaddmu l-fidi tagħna u nilqgħu lil Kristu. fil-ħajja ta' kuljum, iftaħli sew għajnejja, sabiex nagħraf lilek fil-fqir u l-batut. 'CHECK UP' TAL-FIDI – L-24 Ħadd Matul is-Sena – Il-Ħadd 16 ta' Settembru 2018 L-24 Ħadd Matul is-Sena 'CHECK UP' TAL-FIDI Isaija 50: 5-9; Salm 114; Ġakbu 2: 14-18; Mark 8: 27-35 Il-Vanġelu Telaq Ġesù flimkien mad-dixxipli tiegħu lejn l-irħula ta' Ċesarija ta' Filippu. Huma u mexjin, lid-dixxipli tiegħu għamlilhom din il-mistoqsija: "Min jgħidu n-nies li jien?" Weġbuh u qalulu: "Ġwanni l-Battista; oħrajn, Elija; u oħrajn, wieħed mill-profeti." "Imma intom," staqsiehom, "intom min tgħidu li jien?" Qabeż Pietru u qallu: "Inti l-Messija." Mbagħad ordnalhom ħafna biex ma jitkellmu ma' ħadd fuqu. U beda jgħallimhom fuq li kien meħtieġ li Bin il-bniedem ibati ħafna, ikun miċħud mill-anzjani u mill-qassisin il-kbar u l-kittieba, joqtluh, u wara tlitt ijiem jerġa' jqum. Fuq dan kellimhom ċar. Pietru ġibdu lejh u beda jlumu. Iżda hu dar iħares lejn id-dixxipli tiegħu, u ċanfar lil Pietru u qallu: "Itlaq minn quddiemi, ja xitan, għax m'intix taħseb fil-ħwejjeġ ta' Alla, imma f'dawk tal-bnedmin!" Sejjaħ lejh in-nies flimkien mad-dixxipli tiegħu u qalilhom: "Jekk xi ħadd irid jiġi warajja, għandu jiċħad lilu nnifsu, jerfa' salibu, u jimxi warajja. Għax min irid isalva ħajtu, jitlifha; imma min jitlef ħajtu għall-imħabba tiegħi u ta' l-Evanġelju, isalvaha. Il-Ħsieb Għax min irid isalva ħajtu, jitlifha; imma min jitlef ħajtu għall-imħabba tiegħi u ta' l-Evanġelju, isalvaha. Fil-mixja tagħna ta' kuljum f'din il-ħajja r-riflessjoni tagħna ma tistax tibqa' biss waħda lajkali. Hemm bżonn li nuru tassew is-sens reliġjuż ta' ġewwa fina 'l fejn qed jiġbed, liema direzzjoni qed jagħti lill-ħajja tagħna. Min jgħid li qed jgħix mingħajr sens reliġjuż huwa kompletament aljenat u forsi ma jafx sew lilu nnifsu. Id-domanda li jagħmel Ġesù lid-dixxipli tiegħu llum hija domanda ta' verità fuq il-mod li qed ngħixu u l-għażliet li qed inwettqu. Intom min tgħidu li jiena? Din hija d-domanda li Ġesù staqsa lill-appostli, din hija d-domanda li Ġesù jistaqsi lili u lilek kuljum b'mod sinċier u personali. Aħna x'sejrin inwieġbu? Xi jfisser għalina Ġesù llum? F'San Pietru naraw l-eżempju tagħna. Nistqarru li huwa l-Messija, iżda nibqgħu naħsbu bħala bnedmin. Ġesù juri li biex ngħidu xi jfisser għalina rridu nerfgħu s-salib tagħna kuljum. Hawn jinsab is-sigriet ta' l-għarfien ta' Ġesù. Dan huwa s-sigriet tal-mixja wara Ġesù. Il-Kelma Fl-Ewwel Qari mill-Ktieb tal-Profeta Isaija nsibu silta meħuda mit-tielet għanja ta' Isaija li fiha jagħti spjega ta' min huwa l-qaddej ta' Alla. Il-qaddej jisma' s-sejħa ta' Alla, jintelaq f'idejh u jwettaq dak kollu li jgħidlu akkost ta' kollox. Dan il-ħsieb ikompli fis-Salm Responsorjali, minn Salm 114, li jtenni, "Jien nimxi quddiem il-Mulej, fl-art tal-ħajjin". Fit-Tieni Qari mill-Ittra ta' San Ġakbu, insibu li l-fidi mingħajr l-għemil hija mejta. Il-Vanġelu ta' San Mark itenni li min irid tassew iwieġeb għad-domanda min huwa Ġesù , irid jerfa' salibu kuljum. Il-Ħajja Qatt għamilt check up tal-fidi tiegħek? Id-domanda Intom min tgħidu li jien tgħinkom tagħmlu dan. Fil-ħajja tiegħek qiegħed terfa' s-salib tiegħek kuljum jew ħafna drabi aktar tilħaq salib ħaddieħor? Il-messaġġ tal-liturġija tal-lum huwa ċar. Jekk irridu nkunu Nsara mhux ta' l-isem biss hemm bżonn li l-fidi tagħna nagħtuha l-ħajja kuljum. Is-salib jgħinna nwettqu dan. nitolbok li nagħrfek aktar fil-fidi tiegħi, u li ngħix il-fidi tiegħi fid-dawl tas-Salib. KLIEM U SMIGĦ – It-23 Ħadd Matul is-Sena – Il-Ħadd 9 ta' Settembru 2018 It-23 Ħadd Matul is-Sena KLIEM U SMIGĦ Isaija 35: 4-7a; Salm 145; Ġakbu 2:1-5; Mark 7: 31-37 Il-Vanġelu Raġa' telaq mill-inħawi tal-belt ta' Tir, għadda minn Sidon lejn il-baħar tal-Galilija, fl-inħawi tad-Dekapoli. U ġibulu wieħed, trux u mbikkem, u talbuh iqegħedlu idu fuqu. Ġesù ħarġu għalih waħdu minn qalb in-nies, daħħal subgħajh f'widnejh u messlu lsienu bir-riq tiegħu. Mbagħad refa' għajnejh lejn is-sema, tniehed tnehida, u qallu: "Effata," jiġifieri, "Infetaħ!" U minnufih widnejh infetħulu, l-irbit ta' lsienu nħallu u qabad jitkellem sewwa. Ġesù wissiehom biex ma jgħidu lil ħadd; iżda aktar ma wissiehom, aktar bdew ixandruh. U mimlijin bil-għaġeb, bdew jgħidu: "Kollox għamel tajjeb: jagħti s-smigħ lit-torox u l-kliem lill-imbikkmin." Il-Ħsieb "Il-Mulej jiftaħ għajnejn il-għomja, Il-Mulej jerfa' l-milwijin Il-Mulej iħobb il-ġusti Il-Mulej iħares il-barranin." Dan il-kliem li nsibu fis-Salm 145 li ntennu fis-Salm Responsorjali tal-lum jurina kemm il-Mulej huwa kontinwament spalla ta' għajnuna magħna d-dgħajfin. Il-Mulej huwa kontinwament magħna għax jaf bid-dgħufija tagħna. Ħafna drabi nkunu aħna li ndumu naħsbuha biex nersqu lejh għall-fejqan. Minkejja li nafu xi jrid minna minkejja li nagħrfu l-kelma tiegħu, nibqgħu torox u neqsin mis-smigħ. Ma rridux li l-Mulej jiftħilna widnejna biex nisimgħu l-leħen tiegħu li jibdlilna l-ħajja tagħna. Fil-liturġija tal-lum, anki fis-silta ta' San Ġakbu nsibu li Alla kull ħin jagħmel l-għażla tal-fqar. Aħna qed nagħmlu l-istess? Il-Kelma Fl-Ewwel Qari mill-Ktieb tal-Profeta Isaija għandna lill-Profeta jħabbar żmien ġdid lill-poplu li wasal fi tmiem l-eżilju tiegħu. Alla jwiegħed li għad ikun f'nofshom billi jagħti d-dawl lill-għomja u s-smigħ lit-torox. Fis-Salm Repsonsorjali, meħud minn Salm 145, għandna lis-Salmista jfaħħar lill-Mulej għax dejjem ifejjaq lid-dgħajjef. Fit-Tieni Qari mill-Ittra ta' San Ġakbu għandna enfasi li l-fidi tidher fl-imġiba tal-ħajja, speċjalment fl-għażla tal-batut. Fil-Vanġelu ta' San Mark għandna l-fejqan tat-trux u l-imbikkem. Il-Ħajja Għandek xewqa li tisma' aħjar il-kelma tal-Mulej? Ersaq lejh u jagħtik is-smigħ. Is-smigħ li jagħtik irid ibiddillek ħajtek, tagħrfu aħjar u tgħixu kuljum. Il-Mulej irid il-fejqan tagħna biex aħna nwassluh lill-oħrajn. Kemm lest li tiskomoda ħajtek biex tgħin lill-imwarrab li jista' jkun f'darek jew ġirien tiegħek? Mulej, grazzi tal-kliem u smigħ li tajtni. Għinni ngħaddi l-kelma tiegħek fl-għemil tiegħi. FARIŻEJ? – It-22 Ħadd Matul is-Sena – Il-Ħadd 2 ta' Settembru 2018 It-22 Ħadd Matul is-Sena GĦAJXIEN TA' FARIŻEJ Dewteronomju 4, 1-2,6-8; Salm 14; Ġakbu 1,17-18,21b-22,27; Mark 7, 1-8, 14-15,21-23 Il-Vanġelu F'dak iż-żmien, il-Fariżej u xi wħud mill-kittieba li ġew minn Ġerusalemm inġabru ħdejn Ġesù, u raw li xi wħud mid-dixxipli tiegħu kienu qegħdin jieklu b'idejhom mhumiex indaf, jiġifieri mhumiex maħsulin. Għax il-Fariżej, u l-Lhud kollha, biex iħarsu t-tradizzjoni ta' missirijiethom, ma jmissux ikel qabel ma jkunu ħaslu idejhom sewwa; hekk ukoll wara li jerġgħu lura mis-suq, ma jiklux jekk ma jinħaslux; u għandhom bosta drawwiet oħra li baqgħu marbutin magħhom minn żmien għal ieħor, bħalma huma l-ħasil tat-tazzi u tal-buqari u tal-ktieli tal-bronż. Mela, il-Fariżej u l-kittieba staqsewh: "Dan l-għala d-dixxipli tiegħek ma jġibux ruħhom skont it-tradizzjoni ta' missirijiethom, imma jieklu b'idejhom mhumiex indaf?" Iżda hu weġibhom: "Sewwa ħabbar Isaija fuqkom, ja nies ta' wiċċ b'ieħor, bħalma hu miktub: ' Dan il-poplu, bix-xufftejn biss jagħtini ġieħ, imma qalbhom hija 'l bogħod minni. Fiergħa hi l-qima li jagħtuni; jgħallmu duttrina li mhijiex għajr preċetti tal-bnedmin.' Hekk intom, twarrbu l-kmandamenti ta' Alla biex tħaddnu t-tradizzjoni tal-bnedmin." Raġa' sejjaħ in-nies lejh u qalilhom: "Isimgħuni, intom ilkoll, u ifhmuni! Ma hemm xejn minn barra li meta jidħol fi bniedem itebbgħu; imma dak li joħroġ minn ġol-bniedem, dak hu li jtabba' lill-bniedem. Għax hu minn ġewwa, mill-qalb tal-bniedem, li joħorġu l-ħsibijiet il-ħżiena, żína, serq, qtil, adulterju, regħba, ħażen, qerq, libertinaġġ, għira, malafama, suppervja u bluha. Dal-ħażen kollu minn ġewwa joħroġ u jtabba' lill-bniedem." Il-Ħsieb "Dan il-poplu bix-xofftejn biss jagħtini ġieħ, imma qalbhom hija 'l bogħod minni." Hekk iċanfar Ġesù lill-Fariżej u bl-istess ton u diskors iċanfar Ġesù lilna lkoll li ngħidu li nħobbu lil Ġesu, li mmorru l-quddies nhar ta' Ħadd, li nagħmlu l-preċetti tiegħu iżda meta niġu biex nagħtu xhieda tiegħu aħna ħafna 'l bogħod minnu. Huwa dan il-ħsieb dominanti tal-liturġija tal-lum: kemm bħala bnedmin għandna post għal Alla fil-qalb tagħna, kemm verament il-fidi li nħaddnu hija xi ħaġa mibnija fuq il-konvinzjoni. Kemm tassew aħna m'aħniex nies li nsegwu biss riti kultwali fil-ħajja tagħna mingħajr ma nagħtu każ li l-fidi tagħna hija xi ħaġa mibnija fuq imħabba ħajja lejn dak Alla li ħalaqna. Ħafna drabi nkunu l-ewwel nies li nippuntaw subgħjna ta' kundanna lejn ħaddieħor u ma narawx dak kollu li għaddejjin minnu aħna. Il-Kelma Fl-Ewwel Qari mill-Ktieb tad-Dewteronomju għandna lil Mosè li jwissi lill-poplu biex mhux biss josserva bir-reqqa l-liġijiet li tah Alla, iżda wkoll biex, fl-istess liġi, jara l-imħabba ta' Alla. Fis-Salm Responsorjali minn Salm 14, naraw li min isegwi l-liġi ta' Alla jħobb tassew lill Alla. San Ġakbu fl-Ittra tiegħu fit-Tieni Qari jinsisti li l-fidi trid tinżel fl-għemil. Fil-Vanġelu ta' San Mark insibu lil Ġesù jċanfar lill-Fariżej u jsejħilhom uċuħ b'oħra, għax minkejja li josservaw il-liġi, fil-qalb tagħhom ma hemmx post għal Alla. Il-Ħajja Aħna Nsara li nintgħarfu biss għax immorru l-quddies il-Ħadd? Qiegħed tagħti xhieda tat-twemmin tiegħek id-dar, fil-post tax-xogħol, l-iskola? Tħoss li għandek preżenza u mħabba għal Alla f'qalbek? X'qima qed tagħti lil Alla, dik biss mitluba mill-kult u ritwali u obbligi liturġiċi? Hemm bżonn li nkunu aktar dixxipli ta' Kristu bix-xhieda vera u ħajja li nagħtu. Ħenn għalija Mulej, għax lilek ngħajjat il-ħin kollu.
KEMM GĦANDEK ALLAT F'ĦAJTEK? – Il-31 Ħadd Matul is-Sena (B) – L-4 ta' Novembru 2018 TALLAB AGĦMA – It-30 Ħadd Matul is-Sena – 28 t'Ottubru 2018 AWTORITÀ BIEX TAQDI – Id-29 Ħadd Matul is-Sena – 21 t'Ottubru 2018 "MULEJ, MIN JISTA JSALVA?" – It-28 Ħadd Matul is-Sena – 14 t'Ottubru 2018 IL-LE GĦAD-DIVORZJU – Is-27 Ħadd Matul is-Sena – 7 t'Ottubru 2015 TAZZA ILMA U SKANDLI! – Is-26 Ħadd Matul is-Sena – 30 ta' Settembru 2018 NIKBRU JEW NIĊKIENU? – Il-25 Ħadd Matul is-Sena – Il-Ħadd 22 ta' Settembru 2018 'CHECK UP' TAL-FIDI – L-24 Ħadd Matul is-Sena – Il-Ħadd 16 ta' Settembru 2018 KLIEM U SMIGĦ – It-23 Ħadd Matul is-Sena – Il-Ħadd 9 ta' Settembru 2018 FARIŻEJ? – It-22 Ħadd Matul is-Sena – Il-Ħadd 2 ta' Settembru 2018